Vissermanne vind toeris se lyk met haaibytmerkArfieffoto: NSRI ŉ 68-jarige man van Oostenryk se liggaam is Woensdag in die see gevind nadat hy vermis geraak het terwyl hy gaan skubaduik het. Craig Lambinon, woordvoerder van die Nasionale Seereddingsinstituut (NSRI), het gesê NSRI-bemanning van Shelly Beach en Port Edward is omstreeks 13:45 saam met die polisie se soek-en-reddingseenheid na die Protea Banks-duikpunt, sowat 7,5 km die see in van Shelly Beach af, ontbied. “Volgens mense wat saam met hom gaan duik het, het die groep na die oppervlak geswem toe die man vermis geraak het,” het Lambinon gesê. ŉ Grootskaalse soektog na die man is van stapel gestuur deur die NSRI, polisie, nooddienste en private vaartuie wat in die omgewing was. “Tydens die soektog is die man se liggaam, wat glo deur ŉ haai gebyt is, opgespoor deur bemanning van ŉ private vissersboot. Ons weet nie of die man doodgebyt is of weens ŉ ander rede dood is en toe gebyt is nie,” het hy by navraag aan Maroela Media gesê. Hy het ook gesê hy weet nie watter soort haai die man glo gebyt het nie. Die man se liggaam is aan die polisie oorhandig. Die polisie ondersoek die voorval en sal ŉ nadoodse ondersoek doen om die oorsaak van sy dood te bepaal.